
Ple del Parlament

El Ple del Parlament, en sessió tinguda el dia 29 d’octubre de 1998, ha debatut el Dictamen de la Comissió de Justícia, Dret i Seguretat Ciutadana referent al Projecte de llei de creació del Col·legi de Publicistes i Relacions Públiques de Catalunya, i les esmenes reservades pels grups parlamentaris.

Finalment, el Ple del Parlament, en virtut del que estableix l’article 33.1 de l’Estatut d’autonomia de Catalunya, i d’acord amb l’article 103.3 del Reglament del Parlament, ha aprovat la Llei de Catalunya següent:

Llei de creació del Col·legi de Publicitàries i Publicitaris i Relacions Públiques de Catalunya

Preàmbul

L’activitat en els àmbits de la publicitat i les relacions públiques té, des de fa anys, una incidència creixent i força rellevant en el món de l’economia i de la imatge externa d’empreses, d’institucions, de professionals i, en general, en el món de la comunicació. També ha anat rebent un reconeixement més ampli pel seu valor creatiu i generador de riquesa i de consecució dels resultats esperats. La creació del col·legi professional corresponent és un nou reconeixement i un nou impuls a la professió.

La professió de publicitari i publicitària i de relacions públiques s’ha consolidat definitivament amb l’establiment, mitjançant el Reial decret 1386/1991, del 30 d’agost, del títol de llicenciat en publicitat i relacions públiques.

La regulació de la professió no és nova, ja que des dels anys cinquanta s’han regulat la publicitat, les relacions públiques, les empreses de publicitat i el treball dels que s’anomenaven tècnics en relacions públiques i tècnics en publicitat; així mateix, es crearen els registres oficials d’uns i altres.

Aquestes consideracions precedents evidencien l’interès que pot tenir per a la societat la creació del Col·legi Professional, que, com a corporació de dret públic, ha de permetre als professionals de la publicitat i les relacions públiques dotar-se d’una organització capaç de vetllar per llurs interessos, que s’han d’ajustar als interessos dels ciutadans, i delimitar de manera positiva la seva normativa deontològica dins la legalitat vigent.

Així, doncs, en virtut de les competències exclusives que en matèria de col·legis professionals reconeix l’article 9.23 de l’Estatut d’autonomia de Catalunya i de conformitat amb el que estableix l’article 3.1 de la Llei 13/1982, del 17 de desembre, de col·legis professionals, que regula l’extensió de l’organització col·legial mitjançant llei a les professions que n’estan mancades, es considera oportuna i necessària la creació d’un col·legi professional que integri els professionals del camp de la publicitat i de la comunicació que, amb la titulació universitària específica de llicenciat en publicitat i relacions públiques, exerceixen les funcions que els són pròpies.

La disposició transitòria quarta regula els supòsits en què poden integrar-se al Col·legi els professionals ja titulats universitaris, especialment els diplomats en relacions públiques, i també els professionals que tenen una llarga experiència i una capacitat professional degudament acreditades en el camp de la publicitat i les relacions públiques.

Article 1

Es crea el Col·legi de Publicitàries i Publicitaris i Relacions Públiques de Catalunya, corporació de dret públic amb personalitat jurídica pròpia i amb capacitat plena per a complir els seus fins.

Article 2

L’àmbit territorial del Col·legi de Publicitàries i Publicitaris i Relacions Públiques és Catalunya.

Article 3 

1. El Col·legi de Publicitàries i Publicitaris i Relacions Públiques de Catalunya agrupa les persones que tenen la titulació de llicenciat en publicitat i relacions públiques o un títol estranger equivalent degudament homologat.

2. La integració al Col·legi s’ha de fer d’acord amb el que disposen les lleis reguladores dels col·legis professionals.

Article 4

El Col·legi, pel que fa als aspectes institucionals i corporatius, s’ha de relacionar amb el Departament de Justícia o amb els que tenen atribuïdes competències administratives en matèria de col·legis professionals. Pel que fa al contingut de les seves activitats, el Col·legi s’ha de relacionar amb els departaments de la Generalitat que hi tenen competència.

Disposicions transitòries

Primera

1. Es constitueix la Comissió Gestora, que és integrada per les persones designades per les associacions catalanes més representatives de les que agrupen professionals de la publicitat i de les relacions públiques inscrites l’1 de juny de 1998, i que en el termini d’un any a comptar de l’entrada en vigor d’aquesta Llei ha d’aprovar uns estatuts provisionals. A aquest efecte, el Departament de Justícia ha de convocar les persones designades per les entitats esmentades a la reunió constitutiva.

2. La Comissió Gestora a què fa referència l’apartat 1 s’ha de constituir en Comissió d’Habilitació, amb la incorporació de representants de cadascuna de les universitats catalanes que imparteixen els estudis de publicitat i relacions públiques a Catalunya i de tres experts de reconegut prestigi en aquest camp. La Comissió ha d’habilitar, si escau, els professionals que no tenen el títol i que es troben dins algun dels supòsits de la disposició transitòria quarta i que sol·liciten la incorporació al Col·legi per participar en l’assemblea que l’ha de constituir, sens perjudici que posteriorment es pugui recórrer davant aquest òrgan contra les decisions d’habilitació adoptades per la Comissió.

3. Els estatuts provisionals han de regular el procediment per a convocar l’Assemblea Constituent. S’ha de garantir la màxima publicitat de la convocatòria mitjançant la publicació en el Diari Oficial de la Generalitat de Catalunya i en els diaris de més difusió a Catalunya.

Segona

Les funcions de l’Assemblea Constituent són:

a) Aprovar, si escau, la gestió de la Comissió Gestora i ratificar-ne els membres perquè s’encarregui de la direcció de l’Assemblea, o bé nomenar-ne de nous.

b) Aprovar els estatuts definitius del Col·legi.

c) Elegir les persones que han d’ocupar els càrrecs corresponents en els òrgans col·legials.

Tercera

Els estatuts definitius, un cop aprovats, juntament amb el certificat de l’acta de l’Assemblea Constituent, s’han de trametre al Departament de Justícia o als altres que tenen atribuïdes les competències administratives en matèria de col·legis professionals, perquè se’n qualifiqui la legalitat i es publiquin en el Diari Oficial de la Generalitat de Catalunya.

Quarta

Poden integrar-se al Col·legi de Publicitàries i Publicitaris i Relacions Públiques els professionals que es troben dins algun dels supòsits especificats per aquesta disposició i que ho sol·licitin dins els cinc anys següents a l’entrada en vigor d’aquesta Llei:

a) Els diplomats d’escoles universitàries relatives a la professió, amb estudis d’una durada no inferior als tres anys acadèmics, que acreditin a la Comissió d’Habilitació, de manera fefaent, l’exercici de la professió durant un període mínim de dos anys.

b) Els professionals inscrits, abans de l’entrada en vigor d’aquesta Llei, en el Registre del Cens de Professionals de Relacions Públiques, del Departament d’Indústria, Comerç i Turisme, creat pel Decret 146/1991, del 22 d’abril, o en els registres oficials equivalents, que acreditin de forma fefaent un mínim de tres anys d’experiència en l’exercici de la professió.

c) Els professionals que acreditin a la Comissió d’Habilitació, de manera fefaent, capacitat professional pràctica i deu anys d’exercici o dedicació a les tasques pròpies de la professió dins els vint anys anteriors a l’entrada en vigor d’aquesta Llei.

Disposició final

Aquesta Llei entra en vigor l’endemà d’haver estat publicada en el Diari Oficial de la Generalitat de Catalunya.
Palau del Parlament, 29 d’octubre de 1998

El secretari segon
El president del Parlament

Ernest Benach i Pascual
Joan Reventós i Carner

